Megjegyzés:
Ennek az írásnak az ihletője Placid (Olaffson Károly) atya volt, aki katolikus papként 10 évet töltött szovjet koncentrációs táborokban, majd hazatérve gyári betanított munkás, (körfűrész…) kórházi betegszállító és kórházi mosodás volt, így ment nyugdíjba.

Mindeközben végig tanár és bölcsészdoktor volt, ám egyiket sem használhatta hivatalosan.

 WC pucolás közben is énekelt a lágerekben, titokban éjjelente misézett rabtársainak, és itthon is folytatta papi tevékenységét, aktuális munkája mellett, körfűrészes korában is…
Ma, 92 éves korában is vidám, derűs egyéniség. 
A TÚLÉLÉS SZABÁLYAI

1. Semmi sem örök
Az érzések nem tények, elmúlnak. Általában minden rossz mélyén van valami jó, elrejtve. Gondolkozz ezen!

Kérdezd meg magadtól: milyen ajándékot ad, vagy milyen új lehetőséget villant fel egy pillanatnyilag szörnyűnek látszó helyzet!

Nem ismerjük a jövőt. Eric Honecker elvtárs 1989 tavaszán azt mondta, hogy biztos abban, hogy a Berlini Fal 80 év múlva is állni fog. A Fal fél év múlva ledőlt, Honecker elvtárs, pedig Chilébe emigrált, Berlinbe ellátogatott a Pink Folyd, -ami korábban elképzelhetetlen volt-, mert az együttes tagjai megígérték maguknak, hogy újra együtt fognak zenélni, ha ledől a Fal.
A krízis szó jelentése : válság. Az egyik jelentése. De van egy másik is: újjászületés!
Ha nehézségeid vannak, próbáld mindig csak az adott napot túlélni. (Ld. az „Egy nap az idő!” c. fájlt!)

Ha a hátralevő összes nehézséggel egyszerre foglalkozol, ami még elérhet az életben, garantáltan elszúrod a mai napodat. Pedig a Tao szerint a mai nap nagyon fontos nap: hiszen ez a hátralevő életed első napja!
2. Légy hálás! Még életben vagy, tehát Istennek valószínűleg tervei vannak veled. Keresd az apró örömöket!

Ne dramatizáld a szenvedést, ne dagonyázz benne, keresd az élet apró örömeit!

Placid atyáék a lágerben minden este Olimpiai Bajnokságot rendeztek. Az győzött a barakkban, aki a legtöbb apró örömöt elsorolta. Az egyik „Olimpiai Bajnok” elmesélte, hogy egyáltalán nem volt ideje szenvedni aznap, mert állandóan az apró örömöket kellett észben tartani, nehogy estére elfelejtse.

Ne panaszkodj! Biztos, hogy ismersz legalább egy embert, aki még nálad is nehezebb helyzetben van. Placid atyáék „ráléptek” annak a rabtársnak a szájára, aki elkezdett panaszkodni. Ugyanis tapasztalatból tudták, hogy ez kikövezett út a gyors halálhoz. 

A feleségemmel hajlamunk van negatívkodni, és panaszkodni. Szülői örökség, mindkettőnknél. Minden este elmondjuk egymásnak a három legjobb dolgot, ami aznap ért bennünket. Ez az elalvás előtti rituálénk.
3. Éld át a pillanatot!
 Kertész Imre, és más auschwitzi túlélők elmondták, leírták, hogy voltak boldogok is fogságuk idején. Tudtak örülni, nevetni. Auschwitzban rendszeresen szerveztek kabarét. Nem azért, mert annyira vidám dolog volt ott lenni, hanem a túlélés miatt.
Lehetsz szomorú, kilátástalan. De engedd el ezt az érzést. Keress valamit, amiért hálás lehetsz. Az ember egyszerre csak egyfélét tud érezni. Gondolj arra, ami örömet, vagy hálát ad.

Placid atya szavaival: 

„Vannak Mercedes tulajdonosok, akik egész nap képesek panaszkodni, ha egy forinttal megemelik a benzin árát.”

4. Foglald le magad! Légy hasznos! Törődj a nálad is nehezebb helyzetben levőkkel!
A legtöbb lelki nyavalya alapja a depresszió, ami értelmes tevékenység hiányában könnyen ránk támad.

Életemnek abban az időszakában, amikor 2 milliós adósságom és havi 20 ezres keresetem volt, egy sufniban laktam, társ nélkül, rengeteget törődtem másokkal. Egész egyszerűen nem értem rá, hogy sajnáljam magamat. Bukdácsoló -állandóan visszaeső- alkoholistákat hallgattam figyelemmel. A hallgatás, meghallgatás volt a legnagyobb segítség a számukra. Én is gazdagodtam: megtanultam meghallgatni másokat tanácsadás nélkül, amire azelőtt nem voltam képes.

5. Minden relatív!
Haltak meg már emberek a Tiednél alacsonyabb életkorban. 
Indiában milliószámra élnek Nálad is szegényebbek. 
A pénz nem minden: Howard Hughes, aki a világ leggazdagabb embere volt a maga korában, (még Nixont is pénzelte!) teljesen magányosan halt meg: a saját szállodájának legfelső emeletén élt tök egyedül, kismillió testőrrel körülvéve, tehát gyakorlatilag rabságban. Tisztasági kényszerneurózisa miatt rettegett a fertőzésektől, olyannyira, hogy senkit nem engedett közel magához, és csak a legegyszerűbb konzerveket merte megenni, nehogy megmérgezzék.
6. Próbálj a lehető legkevesebbet irigykedni!

Ha irigykedsz, akkor valaki másnak az életét éled, és a magadét rombolod. Tulajdonságokat, vagy egyes eredményeket irigyelhetsz, de fejleszd az önbecsülésedet annyira, hogy ne akard a saját életedet elcserélni senkiére.

7. Ne félj a haláltól!

A halál teljesen emberi dolog. Csak néhányan kerülték el, és azt sem hiszi el mindenki. (Szűz Mária, Jézus, Illés próféta.)

A halál nem fáj. A halál nem szenvedés. 

A haldoklás, ami rossz. De az sem minden esetben. Ne fecséreld az életedet arra, hogy valami olyantól félsz, ami mindenképpen bekövetkezik!

8. Ne félj az élettől!

A kényszeres típusú emberek (szenvedélybetegek és a hozzátartozóik többnyire ilyenek) gyakran úgy élnek, hogy mindig ott motoz a fejükben:

„Jó, jó, de mi van akkor, ha…”

Oké. Nincs garancia semmire. Ha nem hozol döntéseket, és nem mersz élni, el fog futni az életed melletted. Moldova Györggyel egyszer hosszan beszélgettem, egy utazás alkalmával. Panaszkodtam, hogy sokat kínlódtam a szenvedélybajaim miatt.

Erre ő csendben mosolyogva azt válaszolta:

„-Egyszer készítettem egy riportot egy emberrel, aki fél óra hosszan mesélte, hogy soha semmi érdekes nem történt vele az életben.-„

Összeborzadtam. Akkor inkább mégis a saját múltam kell…

Merj dönteni, kockáztatni. Nincs mindenre garancia. Sőt: nagyon kevés dologra van. Egy időben Borisz Jelcin volt a világ leghíresebb aktív alkoholistája, és az aktatáskájában ott voltak azok a kódok, amik használatával 28-szor lehetne elpusztítatni a Földet, atombombák segítségével. Ha ezt megúsztuk, bármit megúszhatunk…
9. Nevess, akár magadon is!

A nevetés stimulálja az immunrendszert, a legjobb módszer a szorongás csökkentésére.

Az az igazság, hogy hangyák vagyunk. Nem kell túl komolyan venni semmit, magadat sem. Az olyan világuralkodók is eltűntek egy pillanat alatt, mint Néró, Nagy Sándor, vagy Sztálin…
A kicsinység nem baj. Ha Te ilyen kicsi vagy, hát a problémáid sem annyira nagyok. Amit ma problémának hívsz, az lehet, hogy 10 év múlva csak egy érdekes, múló epizód lesz…

10. Ne tárold, és ne ápold a fájdalmaidat és a sérelmeidet!

Popper Péter szerint:

„Vannak emberek, akik minden reggel, a felkelés után felmondják maguknak a sérelem listájukat, nehogy elfeledjék.”

Igen. Ezek mind boldogtalan, keserű emberek. Ha állandóan a sérelmeidre gondolsz, akkor a múltban fogsz élni, és nem a mában. Élni pedig csak most tudsz, visszafele nem lehetséges. Aki visszafele él, az lelkileg már nem is él.

Persze emlékezni lehet, sőt fontos. 

Mint ahogy megbocsátani is: elsősorban önmagadnak, másodsorban másoknak. Légy esendő, mert akkor szerethető is leszel. A tökéletes embereket nem lehet szeretni… szorongani, azt lehet tőlük.

11. Azzal törődj, amin tudsz változtatni!

A szenvedélybeteg családokban általában azzal az érzéssel élik az életüket a családtagok, hogy nincs lehetőségük változtatni semmin.
Pedig ez nem így van. A legfontosabb, hogy különbséget tegyünk, mi az, amin tudunk változtatni, és mi az, amin nem. Azért is fontos ez, mert ha olyan dolgokkal vagyunk elfoglalva, amire nincs befolyásunk, pont a legfontosabb helyről szívja el az energiát: a tennivalóinktól.

Egy másik embert nem tudunk megváltoztatni. Az ivását és a szerencsejátékát sem tudjuk leállítani.

Megváltoztathatjuk viszont a saját hozzáállásunkat, vagy önmagunkat.

Például úgy, hogy az aktív szenvedélybetegeinknek nem pénzeljük tovább a hóbortjait, és elkezdjük élni a saját életünket ahelyett, hogy folytonosan az ő ivása/játéka miatt aggódnánk.

Ha áldozatként tengettük az életünket, vagy a boldogságunkat egy szenvedélybeteg szerhasználatától tettük függővé, lehet változtatni ezen is.

Nem vagyunk áldozatok, mert van választási lehetőségünk. Kialakíthatunk egy egészségesebb életformát, saját napirendet alkothatunk, egyéni célokat tűzhetünk ki. Ettől visszatér az önbizalmunk is.

 Választhatjuk a szenvedélybetegért való aggódást, de a sorsát nem tudjuk befolyásolni, úgyhogy akár elkezdhetünk magunkért is aggódni, mert ha eddig folytonosan a szenvedélybeteget figyeltük, akkor leszoktunk a magunkra figyelésről. Hajrá! Most!
12. Ne halogass!

Ha eldöntötted, hogy változtatsz valamin, ne halogasd. Nem véletlenül döntöttél így! Most vélte kedvezőnek a pillanatot a lelked és a szellemed. Tedd meg hát, mit meg kell tenned, és ne tedd, amit abba akarsz hagyni!

